**(Συν. 6)**

**Ενημέρωση Υποκειμένων Δεδομένων Προσωπικού Χαρακτήρα για την επεξεργασία δεδομένων σύμφωνα με τον Νόμο 4624/2019 και τον Γενικό Κανονισμό για την Προστασία Δεδομένων (ΓΚΠΔ) (ΕΕ) 2016/679 του Ευρωπαϊκού Κοινοβουλίου και του Συμβουλίου, στο πλαίσιο της υλοποίησης της επετειακής εκδήλωσης της Περιφερειακής Διεύθυνσης Εκπαίδευσης Κεντρικής Μακεδονίας, με τίτλο “*Από την πλάκα και το κοντύλι στην οθόνη και το πληκτρολόγιο*” (20 Μαρτίου 2021).**

Η Περιφερειακή Διεύθυνση Εκπαίδευσης Κεντρικής Μακεδονίας, Λεωφ. Γεωργικής Σχολής 65, 57001, Θεσσαλονίκη, τηλ. 2310474816, fax 2310 474328, ιστοσελίδα <http://kmaked.gr>, e-mail: kmakedpde@sch.gr, σας ενημερώνει ότι επεξεργάζεται δεδομένα προσωπικού χαρακτήρα («προσωπικά δεδομένα»), στο πλαίσιο της υλοποίησης της επετειακής εκδήλωσης με θέμα **“*Από την πλάκα και το κοντύλι στην οθόνη και το πληκτρολόγιο*”**, σύμφωνα με τα παρακάτω:

**1. Ποια δεδομένα συλλέγουμε;**

1. Προσωπικά δεδομένα του/της μαθητή/τριας, ως δημιουργού ή συνδημιουργού της πνευματικής δημιουργίας:

α) Ονοματεπώνυμο

β) Σχολική μονάδα

γ) Τάξη/Τμήμα

δ) Τηλέφωνο επικοινωνίας (για ενηλίκους μαθητές/ριες)

2. Προσωπικά δεδομένα του γονέα/κηδεμόνα του/της μαθητή/τριας (παραμένουν στη σχολική μονάδα):

α) Ονοματεπώνυμο

β) Τηλέφωνο επικοινωνίας

3. Προσωπικά δεδομένα Διευθυντή/ριας και εκπαιδευτικών:

α) Ονοματεπώνυμο

β) Κλάδος

γ) Σχολική μονάδα

δ) Ε-mail

ε) Τηλέφωνο επικοινωνίας

4. Προσωπικά δεδομένα, περιλαμβανομένων δεδομένων ήχου και εικόνας, τα οποία περιέχονται στην πνευματική δημιουργία που υποβάλλεται στο πλαίσιο της εκδήλωσης. Τα δεδομένα εικόνας και ήχου δύναται να χρησιμοποιηθούν για τυχόν περαιτέρω δημόσια προβολή της εκδήλωσης, στον τύπο, σε σχολικά έντυπα, στο διαδίκτυο, στην τηλεόραση κ.α.

Τα ανωτέρω δεδομένα τηρούνται α) αποκλειστικά στο αρχείο του σχολείου, οι υπεύθυνες δηλώσεις συγκατάθεσης γονέων-κηδεμόνων και εκπαιδευτικών και β) στο αρχείο της Περιφερειακής Διεύθυνσης Εκπαίδευσης Κεντρικής Μακεδονίας, τα στοιχεία που αποστέλλουν τα σχολεία στην Περιφερειακή Διεύθυνση Εκπαίδευσης Κεντρικής Μακεδονίας.

Η επεξεργασία των προσωπικών δεδομένων πραγματοποιείται σύμφωνα με την κείμενη νομοθεσία (Ν. 4624/2019) για την προστασία δεδομένων προσωπικού χαρακτήρα.

**2. Για ποιο σκοπό επεξεργαζόμαστε τα προσωπικά δεδομένα;**

Η επεξεργασία των προσωπικών δεδομένων που υποβάλλονται για τη συμμετοχή στην εκδήλωση **“*Από την πλάκα και το κοντύλι στην οθόνη και το πληκτρολόγιο*”** αποσκοπεί στην υποστήριξη και διαχείριση των δράσεών της, στην καταγραφή και διαχείριση των έργων πνευματικής δημιουργίας που υποβάλλουν οι συμμετέχοντες/ουσες, την αποθήκευσή τους και την προβολή τους. Η συμμετοχή στη δράση αυτή έχει προαιρετικό χαρακτήρα και ως εκ τούτου η συγκατάθεση των συμμετεχόντων/ουσών αποτελεί τη νόμιμη βάση για την επεξεργασία των προσωπικών δεδομένων τους, σύμφωνα με τα ανωτέρω.

**3. Από πού συλλέγονται τα προσωπικά σας δεδομένα;**

Η Περιφερειακή Διεύθυνση Εκπαίδευσης Κεντρικής Μακεδονίας και η συμμετέχουσα σχολική μονάδα συλλέγουν τα προσωπικά δεδομένα που περιλαμβάνονται στις αιτήσεις και στις πνευματικές δημιουργίες που υποβάλλονται για τη συμμετοχή στην εκδήλωση, καθώς και στα συνοδευτικά αυτών έγγραφα.

**4. Για πόσο χρόνο τηρούνται τα προσωπικά σας δεδομένα σε αρχείο;**

Τα προσωπικά δεδομένα που συλλέγονται σύμφωνα με τα ανωτέρω μπορεί να διατηρούνται στο αρχείο της Περιφερειακής Διεύθυνσης Εκπαίδευσης και να προβάλλονται για όσο χρονικό διάστημα είναι απαραίτητο για την προβολή της εν λόγω εκπαιδευτικής δράσης. Οι εργασίες των μαθητών/ριών είναι πιθανό να διατηρηθούν και στις οικείες σχολικές μονάδες και να προβληθούν από αυτές.

**5. Ποια είναι τα δικαιώματά σας σε σχέση με την επεξεργασία των προσωπικών σας δεδομένων;**

Οι ενδιαφερόμενοι διατηρούν το δικαίωμα να υποβάλουν στην Περιφερειακή Διεύθυνση Εκπαίδευσης Κεντρικής Μακεδονίας και στην οικεία σχολική μονάδα αίτημα πρόσβασης και διόρθωσης ή διαγραφής των προσωπικών δεδομένων τους ή περιορισμού της επεξεργασίας που τους αφορά ή εναντίωσης στην επεξεργασία ή φορητότητα των δεδομένων. Ομοίως, μπορούν οποτεδήποτε να ανακαλέσουν τη συγκατάθεσή τους για την επεξεργασία των προσωπικών τους δεδομένων, χωρίς να θιγεί η νομιμότητα της επεξεργασίας που βασίστηκε στη συγκατάθεσή τους, πριν την ανάκλησή της. Επισημαίνεται, ωστόσο, ότι η ικανοποίηση αιτημάτων διαγραφής ή περιορισμού της επεξεργασίας ή εναντίωσης, καθώς και η ανάκληση της συγκατάθεσης, εφόσον αφορούν σε δεδομένα που είναι απαραίτητα για τη συμμετοχή των δημιουργών στην εκδήλωση ή την αρχειοθέτηση των πνευματικών δημιουργιών μέσω των πληροφοριακών συστημάτων των σχολικών μονάδων και της Περιφερειακής Διεύθυνσης Εκπαίδευσης, μπορεί να έχει ως αποτέλεσμα κατά περίπτωση τη μη συμμετοχή στην εκδήλωση.

 **6. Πώς ασκούνται τα δικαιώματα;**

Οι ενδιαφερόμενοι μπορούν να ασκήσουν τα παραπάνω δικαιώματά τους, χωρίς κόστος, υποβάλλοντας σχετικό αίτημα εγγράφως στην Περιφερειακή Διεύθυνση Εκπαίδευσης Κεντρικής Μακεδονίας ή στην οικεία σχολική μονάδα, η οποία οφείλει αμελλητί να το διαβιβάσει στην Περιφερειακή Διεύθυνση Εκπαίδευσης Κεντρικής Μακεδονίας. Μετά την παραλαβή του σχετικού αιτήματος, η Περιφερειακή Διεύθυνση Εκπαίδευσης Κεντρικής Μακεδονίας θα προβεί σε όλες τις απαραίτητες και δυνατές ενέργειες, προκειμένου να ικανοποιήσει το αίτημά τους εντός ενός (1) μηνός από την παραλαβή του, ενώ, στην περίπτωση κατά την οποία αυτό δεν καταστεί εφικτό, θα τους ενημερώσει για την παράταση της προθεσμίας αυτής κατά δύο (2) ακόμη μήνες.

**7. Πού διαβιβάζονται τα προσωπικά δεδομένα;**

Οι εκπαιδευτικοί που υποστηρίζουν τους/τις μαθητές/ριες διαβιβάζουν τα προσωπικά δεδομένα που είναι απαραίτητα για την υλοποίηση της εκδήλωσης στην Περιφερειακή Διεύθυνση Εκπαίδευσης Κεντρικής Μακεδονίας, η οποία δεν προτίθεται να τα διαβιβάσει σε άλλον αποδέκτη, εκτός εάν υφίσταται σχετική νόμιμη υποχρέωση.

**8. Πώς διασφαλίζεται η ασφάλεια των προσωπικών δεδομένων;**

Η Περιφερειακή Διεύθυνση Εκπαίδευσης Κεντρικής Μακεδονίας λαμβάνει όλα τα κατάλληλα οργανωτικά και τεχνικά μέτρα για την ασφάλεια της επεξεργασίας των προσωπικών δεδομένων των συμμετεχόντων/ουσών στην εκδήλωση. Η επεξεργασία αυτή διενεργείται πάντα σύμφωνα με τη σχετική νομοθεσία.

**9. Επικοινωνία για ζητήματα που αφορούν την επεξεργασία προσωπικών δεδομένων**

Οι ενδιαφερόμενοι/ες μπορούν να επικοινωνήσουν με την σχολική μονάδα η οποία συμμετέχει στην εκδήλωση με μαθητές/τριες και εκπαιδευτικούς και την Περιφερειακή Διεύθυνση Εκπαίδευσης Κεντρικής Μακεδονίας (τηλ. 2310474847, e-mail: kmakedpde@sch.gr ).

Σε περίπτωση παραβίασης των δικαιωμάτων για την προστασία των προσωπικών δεδομένων, οι ενδιαφερόμενοι/ες έχουν το δικαίωμα να υποβάλουν καταγγελία στην Αρχή Προστασίας Δεδομένων Προσωπικού Χαρακτήρα ([www.dpa.gr](http://www.dpa.gr)).